Перад вясной
*Уладзімір Паўлаў*

Падалося мне здалёк:

Сеў на былку вугалёк.

Пад чырвонаю жарынкай

Загайдалася былінка.

Перамерзлы снег рыпучы.

Шчыпле нос мароз калючы.

У сумёты дрэмны лес

Аж з валёнкамі залез.

А снягір сняжком пыліць.

Хоча, мабыць, падпаліць.

Коле вочы белізна —

Блізка недзе ўжо вясна.

Ахінае баба плечы.

Кот рашуча скочыў з печы,

Выгнуў спінку — і ў парог.

Рашчыняй, баба, пірог.

Каб яго на ўсіх хапіла —

Пуста ж з шынкамі насіла…

Даставай, баба, рушнік,

Пакуль кот нідзе не знік.

За сяло няхай нясе

Прывітальны хлеб вясне.